Giovanni Casu

**Giuanni Casu** (Crabas, 1933) est unu musitzista sardu e su prus antzianu e ispertu sonadore de canna de sa chi pigat nòmine de *Iscola de Crabas*.
## Biografia
Giuanni Casu (nodiu in totu sa Sardigna cun su paranòmine de *Paui*) at incomintzadu a sonare giai a pipiu, imparende sa tècnica esecutiva e costrutiva de su frade Daniei. Contra a su chi sutzediat in is àteras iscolas de s'ìsula (comente, a esemprus, is de Sàrrabus e de Trexenta), in Crabas, in su tempus coladu non s'usaiat de istudiare is launeddas cun unu maistru, duncas s'imparaiat ascurtende e abaidende a is sonadores prus mannos in is tzilleris, in campagna, in is festas, in is crèsias o in is prutzessiones. 

A noe annos, Casu at incomintzadu a sonare in is prutzessiones de bidda. In is annos chimbanta fiat giai famadu in totu s'ìsula e in s'èsteru, in ue fatuvatu andaiat a sonare cun su frade Daniei. Is duos fiant narados “Duo Paui” .

In is annos 80, Casu at fundadu una iscola de launeddas, in ue at imparadu a ischientes chi beniant de medas partes de s'ìsula e de fintzas sa penìsula italiana. Tames de èssere musitzista, Casu est costrutore apretziadu de launeddas.

Giuanni Casu e Luisu Lai (de Santu Idu) sunt is sonadores de canna prus mannos chi s'agatent galu in atividade. Casu est apretziadu pro s'esecutzione cunserbadiva e duncas respetosa de sa traditzione locale.

In su 2011, ddi est istada dedicada una monografia biogràfica e etnogràfica, iscrita de s'etno-musicòlogu Paolo Mercurio.
## S'Iscola de Crabas
In su panorama de is Iscolas de Launeddas, sa de Crabas tenet postu ispetziale. Su repetòriu e s'istile crabarissu sunt istados istudiados giai de is annos chimbanta de su sèculu passadu, de s'etno-musicòlogu danesu Andreas Fridolin Weis Bentzon  

Issu at tentu modu de abbìdere comente is sonadas locales fiant arcàicas. Is launeddas chi prus sunt usadas in sa traditzione sunt: sa *mediana* e su *punt‘e organu*. 

In su tempus antigu fiat impreadu fintzas su *moriscu*. Atualmente no est prus usadu, mancari galu fatu fintzas in die de oe de Giuanni Casu, ma isceti chi dimandadu de is colletzionistas. 

Is sonadas tìpicas de su repertòriu locale sunt: *su pass‘e dus*, *su pass‘e tres*, *su ballu crabarissu*,  *sa processione* (fintzas narada *sa pastorella*), *sa missa*, *su pass‘e cantai*. Cust'ùrtimu est usadu a acumpangiamentu de su *cantadori*, chi benit a èssere su cantadore-poeta in limba.
## Notas

## Bibliografia
*Andreas Fridolin Weis Bentzon, The Launeddas. A Sardinian folk music instrument, Acta Ethnomusicològica, Copenaghen, 1969, 2 voll. IT\ICCU\CAG\0007950
*Giovanni Dore, Gli strumenti della musica popolare sarda, Casteddu, 1973
*AA.VV., Launeddas (a incuru de Giampaolo Lallai), AMD, Casteddu, 1997
*AA.VV., Sa Canzoni (a incuru de sa Prof.ssa Mena Manca Cossu), Unione Comunos Fenitzios- Italia Nostra, Solinas, Nùgoro, 2007
*Paolo Mercurio, Ricordo di Giovanni Lai suonatore di launeddas, in Messaggero Sardo (mensile Regione Sarda), Casteddu,  trìulas 2008
*Satoko Ahuha (director), Sardegna Island, TV Man Union, Tokio, Giapone, 9 austu 2008
*Paolo Mercurio, Le launeddas, in Immagini della musica sarda, pp.&nbsp;21–29,Solinas, Nùgoro, 2011 (orig. 2009)
*Paolo Mercurio, Le launeddas patrimonio dell’umanità, in Messaggero Sardo, Casteddu, cabudanne, 2010
*Paolo Mercurio, Musica sarda: la cultura delle launeddas, in Messaggero Giornale dei Sardi, Casteddu,  maju 2011
* Martino Corimbi, La potenza delle launeddas, alla scoperta del libro dell’etnomusicologo Paolo Mercurio, in Sonos e Cantos, Aristanis, austu 2011
*Paolo Mercurio,Is Launeddas clarinetti sardi, in Introduzione alla Musica Sarda, pp. 6-30, Milano, 2014 ISBN 9788868850135
*Paolo Mercurio, La cultura delle launeddas. Cabras: i suoni del Maestro Giovanni Casu, con nota introduttiva Prof.ssa Sandra Mantovani Leydi, Solinas, Nùgoro, 2011 IT\ICCU\CAG\1897103

## Boghes Ligadas
* Crabas
* Launeddas
* Andreas Fridolin Weis Bentzon
* Sinnis